erhwenkuo/poetry-chinese-zhtw huggingface dataset:
女冠子·綠雲高髻
作者：牛嶠（五代十國）

綠雲高髻，點翠勻紅時世。月如眉。淺笑含雙靨，低聲唱小詞。眼看唯恐化，魂蕩欲相隨。玉趾回嬌步，約佳期。
女冠子·錦江煙水
作者：牛嶠（五代十國）

錦江煙水，卓女燒春濃美。小檀霞。繡帶芙蓉帳，金釵芍藥花。額黃侵膩發，臂釧透紅紗。柳暗鶯啼處，認郎家。
女冠子·星冠霞帔
作者：牛嶠（五代十國）

星冠霞帔，住在蕊珠宮裡。佩玎璫。明翠搖蟬翼，纖B*理宿妝。醮壇春草綠，藥院杏花香。青鳥傳心事，寄劉郎。
女冠子·雙飛雙舞
作者：牛嶠（五代十國）

雙飛雙舞，春晝後園鶯語。卷羅帷。錦字書封了，銀河雁過遲。鴛鴦排寶帳，豆蔻繡連枝。不語勻珠淚，落花時。
夢江南·含泥燕
作者：牛嶠（五代十國）

含泥燕，飛到畫堂前。佔得杏梁安穩處，休輕唯有主人憐，堪羨好因緣。
夢江南·紅繡被
作者：牛嶠（五代十國）

紅繡被，兩兩間鴛鴦。不是鳥中偏愛爾，為緣交頸睡南塘，全勝薄情郎。
感恩多·兩條紅粉淚
作者：牛嶠（五代十國）

兩條紅粉淚，多少香閨意。強攀桃李枝，斂愁眉。陌上鶯啼蝶舞，柳花飛。柳花飛，願得郎心，憶家還早歸。
感恩多·自從南浦別
作者：牛嶠（五代十國）

自從南浦別，愁見丁香結。近來情轉深，憶鴛衾。幾度將書託煙雁，淚盈襟。淚盈襟，禮月求天，願君知我心。
應天長·玉樓春望晴煙滅
作者：牛嶠（五代十國）

玉樓春望晴煙滅，舞衫斜卷金條脫。黃鸝嬌囀聲初歇，杏花飄盡龍山雪。鳳釵低赴節，筵上王孫愁絕。鴛鴦對含羅結，兩情深夜月。
應天長·雙眉淡薄藏心事
作者：牛嶠（五代十國）

雙眉淡薄藏心事，清夜背燈嬌又醉。玉釵橫，山枕膩，寶帳鴛鴦春睡美。別經時，無限意，虛道相思憔悴。莫信彩箋書裡，賺人腸斷字。
更漏子·星漸稀
作者：牛嶠（五代十國）

星漸稀，漏頻轉，何處輪臺聲怨。香閣掩，杏花紅，月明楊柳風。挑錦字，記情事，惟願兩心相似。收淚語，背燈眠，玉釵橫枕邊。
更漏子·春夜闌
作者：牛嶠（五代十國）

春夜闌，更漏促，金燼暗挑殘燭。驚夢斷，錦屏深，兩鄉明月心。閨草碧，望歸客，還是不知訊息。辜負我，悔憐君，靠天天不聞。
更漏子·南浦情
作者：牛嶠（五代十國）

南浦情，紅粉淚，怎奈兩人深意。低翠黛，卷征衣，馬嘶霜葉飛。招手別，寸腸結，還是去年時節。書託雁，夢歸家，覺來江月斜。
望江怨·東風急
作者：牛嶠（五代十國）

東風急，惜別花時手頻執。羅帷愁獨入，馬嘶殘雨春蕪溼。倚門立，寄語薄情郎，粉香和淚泣。
菩薩蠻·舞裙香暖金泥鳳
作者：牛嶠（五代十國）

舞裙香暖金泥鳳，畫梁語燕驚殘夢。門外柳花飛，玉郎猶未歸。愁勻紅粉淚，眉剪春山翠。何處是遼陽，錦屏春晝長。
菩薩蠻·柳花飛處鶯聲急
作者：牛嶠（五代十國）

柳花飛處鶯聲急，暗街春色香車立。金鳳小簾開，臉波和恨來。今宵求夢想，難到青樓上。贏得一場愁，鴛衾誰並頭。
菩薩蠻·玉釵風動春幡急
作者：牛嶠（五代十國）

玉釵風動春幡急，交枝紅杏籠煙泣。樓上望卿卿，窗寒新雨晴。燻爐蒙翠被，繡帳鴛鴦睡。何處有相知，羨他初畫眉。
菩薩蠻·畫屏重疊巫陽翠
作者：牛嶠（五代十國）

畫屏重疊巫陽翠，楚神尚有行雲意。朝暮幾般心，向他情漫深。風流今古隔，虛作瞿塘客。山月照山花，夢迴燈影斜。
菩薩蠻·風簾燕舞鶯啼柳
作者：牛嶠（五代十國）

風簾燕舞鶯啼柳，妝臺約鬢低纖手。釵重髻盤珊，一枝紅牡丹。門前行樂客，白馬嘶春色。故故墜金鞭，回頭應眼穿。
菩薩蠻·綠雲鬢上飛金雀
作者：牛嶠（五代十國）

綠雲鬢上飛金雀，愁眉斂翠春煙薄。香閣掩芙蓉，畫屏山幾重。窗寒天欲曙，猶結同心苣。啼粉汙羅衣，問郎何日歸。
菩薩蠻·玉樓冰簟鴛鴦錦
作者：牛嶠（五代十國）

玉樓冰簟鴛鴦錦，粉融香汗流山枕。簾外轆轤聲，斂眉含笑驚。柳陰煙漠漠，低鬢蟬釵落。須作一生拌，盡君今日歡。
酒泉子·記得去年
作者：牛嶠（五代十國）

記得去年，煙暖杏園。花正發，雪飄香，江草綠，柳絲長。鈿車纖手捲簾望，眉學春山樣。鳳釵低嫋翠鬟上，落梅妝。
定西番·紫塞月明千里
作者：牛嶠（五代十國）

紫塞月明千里，金甲冷，戍樓寒，夢長安。鄉思望中天闊，漏殘星亦殘。畫角數聲嗚咽，雪漫漫。
玉樓春·春入橫塘搖淺浪
作者：牛嶠（五代十國）

春入橫塘搖淺浪，花落小園空惆悵。此情誰信為狂夫，恨翠愁紅流枕上。小玉窗前嗔燕語，紅淚滴窗金線縷。雁歸不見報郎歸，織成錦字封過與。
西溪子·捍撥雙盤金鳳
作者：牛嶠（五代十國）

捍撥雙盤金鳳，蟬鬢玉釵搖動。畫堂前，人不語，弦解語。彈到《昭君怨》處，翠蛾愁，不抬頭。
江城子·鵁鶄飛起郡城東
作者：牛嶠（五代十國）

鵁鶄飛起郡城東，碧江空，半灘風。越王宮殿，蘋葉藕花中。簾卷水樓魚浪起，千片雪，雨濛濛。
江城子·極浦煙消水鳥飛
作者：牛嶠（五代十國）

極浦煙消水鳥飛，離筵分首時，送金卮。渡口楊花，狂雪任風吹。日暮天空波浪急，芳草岸，雨如絲。
浣溪沙·鈿轂香車過柳堤
作者：張泌（五代十國）

鈿轂香車過柳堤，樺煙分處馬頻嘶，為他沉醉不成泥。花滿驛亭香露細，杜鵑聲斷玉蟾低，含情無語倚樓西。
浣溪沙·馬上凝情憶舊遊
作者：張泌（五代十國）

馬上凝情憶舊遊，照花淹竹小溪流，鈿箏羅幕玉搔頭。早是出門長帶月，可堪分袂又經秋，晚風斜日不勝愁。
浣溪沙·獨立寒階望月華
作者：張泌（五代十國）

獨立寒階望月華，露濃香泛小庭花，繡屏愁背一燈斜。雲雨自從分散後，人間無路到仙家，但憑魂夢訪天涯。
浣溪沙·依約殘眉理舊黃
作者：張泌（五代十國）

依約殘眉理舊黃，翠鬟拋擲一簪長，暖風晴日罷朝妝。閒折海棠看又捻，玉纖無力惹餘香，此情誰會倚斜陽。
浣溪沙·翡翠屏開繡幄紅
作者：張泌（五代十國）

翡翠屏開繡幄紅，謝娥無力曉妝慵，錦帷鴛被宿香濃。微雨小庭春寂寞，燕飛鶯語隔簾櫳，杏花凝恨倚東風。
浣溪沙·枕障燻爐隔繡帷
作者：張泌（五代十國）

枕障燻爐隔繡帷，二年終日兩相思，杏花明月始應知。天上人間何處去，舊歡新夢覺來時，黃昏微雨畫簾垂。
浣溪沙·花月香寒悄夜塵
作者：張泌（五代十國）

花月香寒悄夜塵，綺筵幽會暗傷神，嬋娟依約畫屏人。人不見時還暫語，令才拋後愛微顰，越羅巴錦不勝春。
浣溪沙·偏戴花冠白玉簪
作者：張泌（五代十國）

偏戴花冠白玉簪，睡容新起意沉吟，翠鈿金縷鎮眉心。小檻日斜風悄悄，隔簾零落杏花陰，斷香輕碧鎖愁深。
浣溪沙·晚逐香車入鳳城
作者：張泌（五代十國）

晚逐香車入鳳城，東風斜揭繡簾輕，慢回嬌眼笑盈盈。訊息未通何計是，便須佯醉且隨行，依稀聞道太狂生。
浣溪沙·小市東門欲雪天
作者：張泌（五代十國）

小市東門欲雪天，眾中依約見神仙，蕊黃香畫貼金蟬。飲散黃昏人草草，醉容無語立門前，馬嘶塵烘一街煙。
臨江仙·煙收湘渚秋江靜
作者：張泌（五代十國）

煙收湘渚秋江靜，蕉花露泣愁紅。五雲雙鶴去無蹤，幾回魂斷，凝望向長空。翠竹暗留珠淚怨，閒調寶瑟波中，花鬟月鬢綠雲重。古祠深殿，香冷雨和風。
女冠子·露花菸草
作者：張泌（五代十國）

露花菸草，寂寞五雲三島，春正深。貌減潛消玉，香殘尚惹襟。竹疏虛檻靜，松密醮壇陰。何事劉郎去，信沉沉。
河傳·渺莽雲水
作者：張泌（五代十國）

渺莽雲水，惆悵暮帆，去程迢遞。夕陽芳草，千里萬里，雁聲無限起。夢魂悄斷煙波里，心如醉。相見何處是，錦屏香冷無睡，被頭多少淚。
河傳·紅杏
作者：張泌（五代十國）

紅杏，交枝相映，密密濛濛。一庭濃豔倚東風，香融，透簾櫳。斜陽似共春光語，蝶爭舞，更引流鶯妒。魂銷千片玉樽前，神仙，瑤池醉暮天。
酒泉子·春雨打窗
作者：張泌（五代十國）

春雨打窗，驚夢覺來天氣曉。畫堂深，紅焰小，背蘭釭。酒香噴鼻懶開缸，惆悵更無人共醉。舊巢中，新燕子，語雙雙。
酒泉子·紫陌青門
作者：張泌（五代十國）

紫陌青門，三十六宮春色。御溝輦路暗相通，杏園風。鹹陽沽酒寶釵空，笑指未央歸去。插花走馬落殘紅，月明中。
生查子·相見稀
作者：張泌（五代十國）

相見稀，喜相見，相見還相遠。檀畫荔枝紅，金蔓晴蜓軟。魚雁疏，芳信斷，花落庭陰晚。可憐玉肌膚，消瘦成慵懶。
思越人·燕雙飛
作者：張泌（五代十國）

燕雙飛，鶯百囀，越波堤下長橋。鬥鈿花筐金匣，恰舞衣羅薄纖腰。東風淡蕩慵無力，黛眉愁聚春碧。滿地落花無訊息，月明腸斷空憶。
滿宮花·花正芳
作者：張泌（五代十國）

花正芳，樓似綺，寂寞上陽宮裡。鈿籠金銷睡鴛鴦，簾冷露華珠翠。嬌豔輕盈香雪膩，細雨黃鶯雙起。東風惆悵欲清明，公子橋邊沉醉。
柳枝·膩粉瓊妝透碧紗
作者：張泌（五代十國）

膩粉瓊妝透碧紗，雪休誇。金鳳搔頭墮鬢斜，發交加。倚著雲屏新睡覺，思夢笑。紅腮隱出枕函花，有些些。
南歌子·柳色遮樓暗
作者：張泌（五代十國）

柳色遮樓暗，桐花落砌香。畫堂開處遠風涼，高卷水晶簾額，襯斜陽。
南歌子·岸柳拖煙綠
作者：張泌（五代十國）

岸柳拖煙綠，庭花照日紅。數聲蜀魄入簾櫳，驚斷碧窗殘夢，畫屏空。
南歌子·錦薦紅鸂鶒
作者：張泌（五代十國）

錦薦紅鸂鶒，羅衣繡鳳凰。綺疏飄雪北風狂，簾幕盡垂無事，鬱金香。
菩薩蠻·月華如水籠香砌
作者：孫光憲（五代十國）

月華如水籠香砌，金環碎撼門初閉。寒影墮高簷，鉤垂一畫簾。碧煙輕嫋嫋，紅戰燈花笑。即此是高唐，掩屏秋夢長。
菩薩蠻·花冠頻鼓牆頭翼
作者：孫光憲（五代十國）

花冠頻鼓牆頭翼，東方淡白連窗色。門外早鶯聲，背樓殘月明。薄寒籠醉態，依舊鉛華在。握手送人歸，半拖金縷衣。
菩薩蠻·小庭花落無人歸
作者：孫光憲（五代十國）

小庭花落無人歸，疏香滿地東風老。春晚信沉沉，天涯何處尋。曉堂屏六扇，眉共湘山遠。怎奈別離心，近來尤不禁。
菩薩蠻·青巖碧洞經朝雨
作者：孫光憲（五代十國）

青巖碧洞經朝雨，隔花相喚南溪去。一隻木蘭船，波平遠浸天。扣舷驚翡翠，嫩玉抬香臂。紅日欲沉西，煙中遙解觽。
菩薩蠻·木綿花映叢祠小
作者：孫光憲（五代十國）

木綿花映叢祠小，越禽聲裡春光曉。銅鼓與蠻歌，南人祈賽多。客帆風正急，茜袖偎檣立。極浦幾回頭，煙波無限愁。
河瀆神·汾水碧依依
作者：孫光憲（五代十國）

汾水碧依依，黃雲落葉初飛。翠華一去不言歸，廟門空掩斜暉。四壁陰森排古畫，依舊瓊輪羽駕。小殿沉沉清夜，銀燈飄落香灺。
河瀆神·江上草芊芊
作者：孫光憲（五代十國）

江上草芊芊，春晚湘妃廟前。一方卵色楚南天，數行徵雁聯翩。獨倚朱欄情不極，魂斷終朝相憶。兩槳不知訊息，遠汀時起鸂鶒。
虞美人·紅窗寂寂無人語
作者：孫光憲（五代十國）

紅窗寂寂無人語，暗淡梨花雨。繡羅紋地粉新描，博山香炷旋抽條，暗魂消。天涯一去無訊息，終日長相憶。教人相憶幾時休？不堪棖觸別離愁，淚還流。
虞美人·好風微揭簾旌起
作者：孫光憲（五代十國）

好風微揭簾旌起，金翼鸞相倚。翠簷愁聽乳禽聲，此時春態暗關情，獨難平。畫堂流水空相翳，一穗香搖曳。教人無處寄相思，落花芳草過前期，沒人知。
後庭花·景陽鍾動宮鶯囀
作者：孫光憲（五代十國）

景陽鍾動宮鶯囀，露涼金殿。輕飆吹起瓊花旋，玉葉如剪。晚來高閣上，珠簾卷，見墜香千片。修蛾慢臉陪雕輦，後庭新宴。
後庭花·石城依舊空江國
作者：孫光憲（五代十國）

石城依舊空江國，故宮春色。七尺青絲芳草碧，絕世難得。玉英凋落盡，更何人識，野棠如織。只是教人添怨憶，悵望無極。
生查子·寂寞掩朱門
作者：孫光憲（五代十國）

寂寞掩朱門，正是天將暮。暗淡小庭中，滴滴梧桐雨。繡工夫，牽心緒，配盡鴛鴦縷。待得沒人時，偎倚論私語。
生查子·暖日策花驄
作者：孫光憲（五代十國）

暖日策花驄，嚲鞚垂楊陌。芳草惹煙青，落絮隨風白。誰家繡轂動香塵，隱遇難神仙客。狂殺玉鞭郎，咫尺音容隔。
生查子·金井墮高梧
作者：孫光憲（五代十國）

金井墮高梧，玉殿籠斜月。永巷寂無人，斂態愁堪絕。玉爐寒，香燼滅，還似君恩歇。翠輦不歸來，幽恨將誰說。
臨江仙·霜拍井梧幹葉墮
作者：孫光憲（五代十國）

霜拍井梧幹葉墮，翠帷雕檻初寒。薄鉛殘黛稱花冠，含情無語，延佇倚欄干。杳杳徵輪何處去，離愁別恨千般。不堪心緒正多端，鏡奩長掩，無意對孤鸞。
臨江仙·暮雨悽悽深院閉
作者：孫光憲（五代十國）

暮雨悽悽深院閉，燈前凝坐初更。玉釵低壓鬢雲橫，半垂羅幕，相映燭光明。終是有心投漢佩，低頭但理秦箏。燕雙鸞耦不勝情，只愁明發，將逐楚雲行。
酒泉子·空磧無邊
作者：孫光憲（五代十國）

空磧無邊，萬里陽關道路。馬蕭蕭，人去去，隴雲愁。香貂舊制戎衣窄，胡霜千里白。綺羅心，魂夢隔，上高樓。
酒泉子·曲檻小樓
作者：孫光憲（五代十國）

曲檻小樓，正是鶯花二月。思無聊，愁欲絕，鬱離襟。展屏空對瀟湘水，眼前千萬裡。淚掩紅，眉斂翠，恨沉沉。
酒泉子·斂態窗前
作者：孫光憲（五代十國）

斂態窗前，嫋嫋雀釵拋頸。燕成雙，鸞對影，耦新知。玉纖淡拂眉山小，鏡中嗔共照。翠連娟，紅縹渺，早妝時。
清平樂·愁腸欲斷
作者：孫光憲（五代十國）

愁腸欲斷，正是青春半。連理分枝鸞失伴，又是一場離散。掩鏡無語眉低，思隨芳草萋萋。憑仗東風吹夢，與郎終日東西。
清平樂·等閒無語
作者：孫光憲（五代十國）

等閒無語，春恨如何去？終是疏狂留不住，花暗柳濃何處。盡日目斷魂飛，晚窗斜界殘暉。長恨朱門薄暮，繡鞍驄馬空歸。
更漏子·聽寒更
作者：孫光憲（五代十國）

聽寒更，聞遠雁，半夜蕭娘深院。扃繡戶，下珠簾，滿庭噴玉蟾。人語靜，香閨冷，紅幕半垂清影。雲雨態，蕙蘭心，此情江海深。
更漏子·今夜期
作者：孫光憲（五代十國）

今夜期，來日別，相對只堪愁絕。偎粉面，捻瑤簪，無言淚滿襟。銀箭落，霜華薄，牆外曉雞咿喔。聽咐囑，惡情悰，斷腸西復東。
女冠子·蕙風芝露
作者：孫光憲（五代十國）

蕙風芝露，壇際殘香輕度。蕊珠宮，苔點分圓碧，桃花踐破紅。品流巫峽外，名籍紫微中。真侶墉城會，夢魂通。
女冠子·淡花瘦玉
作者：孫光憲（五代十國）

淡花瘦玉，依約神仙妝束。佩瓊文，瑞露通宵貯，幽香盡日焚。碧紗籠絳節，黃藕冠濃雲。勿以吹簫伴，不同群。
風流子·茅舍槿籬溪曲
作者：孫光憲（五代十國）

茅舍槿籬溪曲，雞犬自南自北。菰葉長，水葓開，門外春波漲綠。聽織，聲促，軋軋鳴梭穿屋。
風流子·樓倚長衢欲暮
作者：孫光憲（五代十國）

樓倚長衢欲暮，簪見神仙伴侶。微傅粉，攏梳頭，隱映畫簾開處。無語，無緒，慢曳羅裙歸去。
風流子·金絡玉銜嘶馬
作者：孫光憲（五代十國）

金絡玉銜嘶馬，系向綠楊陰下。朱戶掩，繡簾垂，麴院水流花謝。歡罷，歸也，猶在九衢深夜。
定西番·雞祿山前遊騎
作者：孫光憲（五代十國）

雞祿山前遊騎，邊草白，朔天明，馬蹄輕。鵲面弓離短韔，彎來月欲成。一隻雞鶻雲外，曉鴻驚。
定西番·帝子枕前秋夜
作者：孫光憲（五代十國）

帝子枕前秋夜，霜幄冷，月華明，正三更。何處戍樓寒笛，夢殘聞一聲。遙想漢關萬里，淚縱橫。
河滿子·冠劍不隨君去
作者：孫光憲（五代十國）

冠劍不隨君去，江河還共恩深。歌袖半遮眉黛慘，淚珠旋滴衣襟。惆悵雲愁雨怨，斷魂何處相尋。
玉蝴蝶·春欲盡
作者：孫光憲（五代十國）

春欲盡，景仍長，滿園花正黃。粉翹兩悠颺，翩翩過短牆。鮮飆暖，牽遊伴，飛去立殘芳。無語對蕭娘，舞衫沉麝香。
八拍蠻·孔雀尾拖金線長
作者：孫光憲（五代十國）

孔雀尾拖金線長，怕人飛起入丁香。越女沙頭爭拾翠，相呼歸去背斜陽。
竹枝·門前春水白蘋花
作者：孫光憲（五代十國）

門前春水（竹枝）白蘋花（女兒），岸上無人（竹枝）小艇斜（女兒）。商女經過（竹枝）江欲暮（女兒），散拋殘食（竹枝）飼神鴉（女兒）。
竹枝·亂繩千結絆人深
作者：孫光憲（五代十國）

亂繩千結（竹枝）絆人深（女兒），越羅萬丈（竹枝）表長尋（女兒）。楊柳在身（竹枝）垂意緒（女兒），藕花落盡（竹枝）見蓮心（女兒）。
思帝鄉·如何
作者：孫光憲（五代十國）

如何？遣情情更多。永日水堂簾下，斂羞蛾。六幅羅裙窣地，微行曳碧波。看盡滿地疏雨，打團荷。
上行杯·草草離亭鞍馬
作者：孫光憲（五代十國）

草草離亭鞍馬，從遠道，此地分襟，燕宋秦吳千萬裡。無辭一醉。野棠開，江草溼。佇立，沾泣，徵騎駸駸。
上行杯·離棹逡巡欲動
作者：孫光憲（五代十國）

離棹逡巡欲動，臨極浦，故人相送，去住心情知不共。金船滿捧。綺羅愁，絲管咽。回別，帆影滅，江浪如雪。
謁金門·留不得
作者：孫光憲（五代十國）

留不得！留得也應無益。白紵春衫如雪色，揚州初去日。輕別離，甘拋擲，江上滿帆風疾。卻羨彩鴛三十六，孤鸞還一隻。
思越人·古臺平
作者：孫光憲（五代十國）

古臺平，芳草遠，館娃宮外春深。翠黛空留千載恨，教人何處相尋。綺羅無復當時事，露花點滴香淚。惆悵遙天橫綠水，鴛鴦對時飛起。
思越人·渚蓮枯
作者：孫光憲（五代十國）

渚蓮枯，宮樹老，長洲廢蕭條。想象玉人空處所，月明獨上溪橋。經春初敗秋風起，江蘭綠蕙愁死。一片風流傷心地，魂銷目斷西子。
楊柳枝·閶門風暖落花幹
作者：孫光憲（五代十國）

閶門風暖落花幹，飛遍江城江城雪不寒。獨有晚來臨水驛，閒人多憑赤欄干。
楊柳枝·有池有榭即濛濛
作者：孫光憲（五代十國）

有池有榭即濛濛，浸潤翻成長養功。恰似有人長點檢，著行排立向春風。
楊柳枝·根柢雖然傍濁河
作者：孫光憲（五代十國）

根柢雖然傍濁河，無妨終日近笙歌。驂驂金帶誰堪比，還共黃鶯不較多。
楊柳枝·萬株枯槁怨亡隋
作者：孫光憲（五代十國）

萬株枯槁怨亡隋，似吊吳臺各自垂。好是淮陰明月裡，酒樓橫笛不勝吹。
望梅花·數枝開與短牆平
作者：孫光憲（五代十國）

數枝開與短牆平，見雪萼紅跗相映，引起誰人邊塞情。簾外慾三更，吹斷離愁月正明，空聽隔江聲。
漁歌子·草芊芊
作者：孫光憲（五代十國）

草芊芊，波漾漾，湖邊草色連波漲。沿蓼岸，泊飄汀，天際玉輪初上。扣舷歌，聯極望，槳聲伊軋知何向。黃鵲叫，白鷗眠，誰似儂家疏曠。
漁歌子·泛流螢
作者：孫光憲（五代十國）

泛流螢，明又滅，夜涼水冷東灣闊。風浩浩，笛寥寥，萬頃金波澄澈。杜若洲，香郁烈，一聲宿雁霜時節。經霅水，過鬆江，盡屬儂家日月。
菩薩蠻·羅裾薄薄秋波染
作者：魏承班（五代十國）

羅裾薄薄秋波染，眉間畫時山兩點。相見綺筵時，深情暗共知。翠翹雲鬢動，斂態彈金鳳。宴罷入蘭房，邀入解佩璫。
菩薩蠻·羅衣隱約金泥畫
作者：魏承班（五代十國）

羅衣隱約金泥畫，玳筵一曲當秋夜。聲戰覷人嬌，雲嫋翠翹。酒醺紅玉軟，眉翠秋山遠。繡幌麝煙沉，誰人知兩心。
滿宮花·雪霏霏
作者：魏承班（五代十國）

雪霏霏，風凜凜，玉郎何處狂飲。醉時想得縱風流，羅帳香帷鴛寢。春朝秋夜思君甚，愁見繡屏孤枕。少年何事負初心，淚滴縷金雙衽。
木蘭花·小芙蓉
作者：魏承班（五代十國）

小芙蓉，香旖旎，碧玉堂深清似水。閉寶匣，掩金鋪，倚屏拖袖愁如醉。遲遲好景煙花媚，曲渚鴛鴦眠錦翅。凝然愁望靜相思，一雙笑靨嚬香蕊。
玉樓春·寂寂畫堂樑上燕
作者：魏承班（五代十國）

寂寂畫堂樑上燕，高卷翠簾橫數扇。一庭春色惱人來，滿地落花紅幾片。愁倚錦屏低雪面，淚滴繡羅金縷線。好天涼月盡傷心，為是玉郎長不見。
玉樓春·輕斂翠蛾呈皓齒
作者：魏承班（五代十國）

輕斂翠蛾呈皓齒，鶯囀一枝花影裡。聲聲清迥遏行雲，寂寂畫梁塵暗起。玉斝滿斟情未已，促坐王孫公子醉。春風筵上貫珠勻，豔色韶顏嬌旖旎。
訴衷情·高歌宴罷月初盈
作者：魏承班（五代十國）

高歌宴罷月初盈，詩情引恨情。煙露冷，水流輕，思想夢難成。羅帳嫋香平，恨頻生。思君無計睡還醒，隔層城。
訴衷情·春深花簇小樓臺
作者：魏承班（五代十國）

春深花簇小樓臺，風飄錦繡開。新睡覺，步香階，山枕印紅腮。鬢亂墜金釵，語檀偎。臨行執手重重囑，幾千回。
訴衷情·銀漢雲晴玉漏長
作者：魏承班（五代十國）

銀漢雲晴玉漏長，蛩聲悄畫堂。筠簟冷，碧窗涼，紅蠟淚飄香。皓月瀉寒光，割人腸。那堪獨自步池塘，對鴛鴦。
訴衷情·金風輕透碧窗紗
作者：魏承班（五代十國）

金風輕透碧窗紗，銀釭焰影斜。倚枕臥，恨何賒，山掩小屏霞。雲雨別吳娃，想容華。夢成幾度繞天涯，到君家。
訴衷情·春情滿眼臉紅綃
作者：魏承班（五代十國）

春情滿眼臉紅綃，嬌妒索人饒。星靨小，玉璫搖，幾共醉春朝。別後憶纖腰，夢魂勞。如今風葉又蕭蕭，恨迢迢。
生查子·煙雨晚晴天
作者：魏承班（五代十國）

煙雨晚晴天，零落花無語。難話此時心，梁燕雙來去。琴韻對薰風，有恨和情撫。腸斷斷絃頻，淚滴黃金縷。
生查子·寂寞畫堂空
作者：魏承班（五代十國）

寂寞畫堂空，深夜垂羅幕。燈暗錦屏欹，月冷珠簾薄。愁恨夢難成，何處貪歡樂。看看又春來，還是長蕭索。
黃鐘樂·池塘煙暖草萋萋
作者：魏承班（五代十國）

池塘煙暖草萋萋。惆悵閒宵，含恨愁坐，思堪迷。遙想玉人情事遠，音容渾似隔桃溪。偏記同歡秋月低，簾外論心，花畔和醉，暗相攜。何事春來君不見，夢魂長在錦江西。
漁歌子·柳如眉
作者：魏承班（五代十國）

柳如眉，雲似發。姣綃霧縠籠香雪。夢魂驚，鐘漏歇，窗外曉鶯殘月。幾多情，無處說，落花飛絮清明節。少年郎，容易別，一去音書斷絕。
臨江仙·金鎖重門荒苑靜
作者：鹿虔扆（五代十國）

金鎖重門荒苑靜，綺窗愁對秋空。翠華一去寂無蹤，玉樓歌吹，聲斷已隨風。煙月不知人事改，夜闌還照深宮。藕花相向野塘中，暗傷亡國，清露泣香紅。
臨江仙·無賴曉鶯驚夢斷
作者：鹿虔扆（五代十國）

無賴曉鶯驚夢斷，起來殘醉初醒。映窗絲柳嫋煙青，翠簾慵卷，約砌杏花零。一自玉郎遊冶去，蓮凋月慘儀形。暮天微雨灑閒庭，手挼裙帶，無語倚雲屏。
女冠子·鳳樓琪樹
作者：鹿虔扆（五代十國）

鳳樓琪樹，惆悵劉郎一去，正春深。洞裡愁空結，人間信莫尋。竹疏齋殿迥，松密醮壇陰。倚雲低首望，可知心。
女冠子·步虛壇上
作者：鹿虔扆（五代十國）

步虛壇上，絳節霓旌相向，引真仙。玉佩搖蟾影，金爐嫋麝煙。露濃霜簡溼，風緊羽衣偏。欲留難得住，卻歸天。
思越人·翠屏欹
作者：鹿虔扆（五代十國）

翠屏欹，銀燭背，漏殘清夜迢迢。雙帶繡窠盤錦薦，淚浸花暗香消。珊瑚枕膩鴉鬟亂，玉纖慵整雲散。若是適來新夢見，離腸怎不千斷。
虞美人·卷荷香淡浮煙渚
作者：鹿虔扆（五代十國）

卷荷香淡浮煙渚，綠嫩擎新雨。繡窗疏透曉風情，象床珍簟冷光輕，水紋平。九疑黛色屏斜掩，枕上眉心斂。不堪相望病將成，鈿昏檀粉淚縱橫，不勝情。
虞美人·粉融紅膩蓮房綻
作者：閻選（五代十國）

粉融紅膩蓮房綻，臉動雙波慢。小魚銜玉鬢釵橫，石榴裙染象紗輕，轉娉婷。偷期錦浪荷深處，一夢雲兼雨。臂留檀印齒痕香，深秋不寐漏初長，盡思量。
虞美人·楚腰蠐領團香玉
作者：閻選（五代十國）

楚腰蠐領團香玉，鬢疊深深綠。月蛾星眼笑微嚬，柳妖桃豔不勝春，晚妝勻。水紋簟青紗帳，霧罩秋波上。一枝嬌臥醉芙蓉，嫋宵不得與君同，恨忡忡。
臨江仙·雨停荷芰逗濃香
作者：閻選（五代十國）

雨停荷芰逗濃香，岸邊蟬噪垂楊。物華空有舊池塘，不逢仙子，何處夢襄王。珍簟對欹鴛枕冷，此來塵暗淒涼。欲憑危檻恨偏長，藕花珠綴，猶似汗凝妝。
臨江仙·十二高峰天外寒
作者：閻選（五代十國）

十二高峰天外寒，竹梢輕拂仙壇。寶衣行雨在雲端，畫簾深殿，香霧冷風殘。欲問楚王何處去？翠屏猶掩金鸞。猿啼明月照空灘，孤舟行客，驚夢亦艱難。
浣溪沙·寂寞流蘇冷繡茵
作者：閻選（五代十國）

寂寞流蘇冷繡茵，倚屏山枕惹香塵，小庭花露泣濃香。劉阮信非仙洞客，嫦娥終是月中人，此生無路訪東鄰。
八拍蠻·雲鎖嫩黃煙柳細
作者：閻選（五代十國）

雲鎖嫩黃煙柳細，風吹紅蒂雪梅殘。光景不勝閨閣恨，行行坐坐黛眉攢。
八拍蠻·愁鎖黛眉煙易慘
作者：閻選（五代十國）

愁鎖黛眉煙易慘，淚飄紅臉粉難勻。憔悴不知緣底事，遇人推道不宜春。
河傳·秋雨
作者：閻選（五代十國）

秋雨，秋雨，無晝無夜，滴滴霏霏。暗燈涼簟怨分離，妖姬，不勝悲。西風稍急喧窗竹，停又續，膩臉懸雙玉。幾回邀約雁來時，違期，雁歸，人不歸。
臨江仙·一番荷芰生池沼
作者：尹鶚 六首（五代十國）

一番荷芰生池沼，檻前風送馨香。昔年於此伴蕭娘，相偎佇立，牽惹敘衷腸。時逞笑容無限態，還如菡萏爭芳。別來虛遣思悠颺，慵窺往事，金鎖小蘭房。
臨江仙·深秋寒夜銀河靜
作者：尹鶚 六首（五代十國）

深秋寒夜銀河靜，月明深院中庭。西窗幽夢等閒成，逡巡覺後，特地恨難平。紅燭半消殘焰短，依稀暗背銀屏。枕前何事最傷情，梧桐葉上，點點露珠零。
滿宮花·月沉沉
作者：尹鶚 六首（五代十國）

月沉沉，人悄悄，一炷後庭香嫋。風流帝子不歸來，滿地禁花慵掃。離恨多，相見少，何處醉迷三島。漏清宮樹子規啼，愁鎖碧窗春曉。
杏園芳·嚴妝嫩臉花明
作者：尹鶚 六首（五代十國）

嚴妝嫩臉花明，教人見了關情。含羞舉步越羅輕，稱娉婷。終朝咫尺窺香閣，迢遙似隔層城。何時休遣夢相縈，入雲屏。
醉公子·暮煙籠蘚砌
作者：尹鶚 六首（五代十國）

暮煙籠蘚砌，戟門猶未閉。盡日醉尋春，歸來月滿身。離鞍偎繡袂，墜巾花亂綴。何處惱佳人，檀痕衣上新。
菩薩蠻·隴雲暗合秋天白
作者：尹鶚 六首（五代十國）

隴雲暗合秋天白，俯窗獨坐窺煙陌。樓際角重吹，黃昏方醉歸。荒唐難共語，明日還應去。上馬出門時，金鞭莫與伊。
浣溪沙·春暮黃鶯下砌前
作者：毛熙震（五代十國）

春暮黃鶯下砌前，水晶簾影露珠懸，綺霞低映晚晴天。弱柳萬條垂翠帶，殘紅落地碎香鈿，蕙風飄蕩散輕煙。
浣溪沙·花榭香紅煙景迷
作者：毛熙震（五代十國）

花榭香紅煙景迷，滿庭芳草綠萋萋，金鋪閒掩繡簾低。紫燕一雙嬌語碎，翠屏十二晚峰齊，夢魂消散醉空閨。
浣溪沙·晚起紅房醉欲消
作者：毛熙震（五代十國）

晚起紅房醉欲消，綠鬟雲散嫋金翹，雪香花語不勝嬌。好是向人柔弱處，玉纖時急繡裙腰，春心牽惹轉無聊。
浣溪沙·一隻橫釵墜髻叢
作者：毛熙震（五代十國）

一隻橫釵墜髻叢，靜眠珍簟起來慵，繡羅紅嫩抹酥胸。羞斂細蛾魂暗斷，困迷無語思猶濃，小屏香靄碧山重。
浣溪沙·雲薄羅裙綬帶長
作者：毛熙震（五代十國）

雲薄羅裙綬帶長，滿身新裛瑞龍香，翠鈿斜映豔梅妝。佯不覷人空婉約，笑和嬌語太猖狂，忍教牽恨暗形相。
浣溪沙·碧玉冠輕嫋燕釵
作者：毛熙震（五代十國）

碧玉冠輕嫋燕釵，捧心無語步香階，緩移弓底繡羅鞋。暗想歡娛何計好，豈堪期約有時乖，日高深院正忘懷。
浣溪沙·半醉凝情臥繡茵
作者：毛熙震（五代十國）

半醉凝情臥繡茵，睡容無力卸羅裙，玉籠鸚鵡厭聽聞。慵整落釵金翡翠，象梳欹鬢月生雲，錦屏銷幌麝煙燻。
臨江仙·南齊天子寵嬋娟
作者：毛熙震（五代十國）

南齊天子寵嬋娟，六宮羅綺三千。潘妃嬌豔獨芳妍，椒房蘭洞，雲雨降神仙。縱態迷歡心不足，風流可惜當年。纖腰婉約步金蓮，妖君傾國，猶自至今傳。
臨江仙·幽閨欲曙聞鶯囀
作者：毛熙震（五代十國）

幽閨欲曙聞鶯囀，紅窗月影微明。好風頻謝落花聲，隔帷殘燭，猶照綺屏箏。繡被錦茵眠玉暖，炷香斜嫋煙輕。淡蛾羞斂不勝情，暗思閒夢，何處逐雲行。
更漏子·秋色清
作者：毛熙震（五代十國）

秋色清，河影淡，深戶燭寒光暗。綃幌碧，錦衾紅，博山香炷融。更漏咽，蛩鳴切，滿院霜華如雪。新月上，薄雲收，映簾懸玉鉤。
更漏子·煙月寒
作者：毛熙震（五代十國）

煙月寒，秋夜靜，漏轉金壺初永。羅幕下，繡屏空，燈花結碎紅。人悄悄，愁無了，思夢不成難曉。長憶得，與郎期，竊香私語時。
女冠子·碧桃紅杏
作者：毛熙震（五代十國）

碧桃紅杏，遲日媚籠光影，彩霞深。香暖燻鶯語，風清引鶴音。翠鬟冠玉葉，霓袖捧瑤琴。應共吹簫侶，暗相尋。
女冠子·修蛾慢臉
作者：毛熙震（五代十國）

修蛾慢臉，不語檀心一點，小山妝。蟬鬢低含綠，羅衣淡拂黃。悶來深院裡，閒步落花傍。纖手輕輕整，玉爐香。
清平樂·春光欲暮
作者：毛熙震（五代十國）

春光欲暮，寂寞閒庭戶。粉蝶雙雙穿檻舞，簾卷晚天疏雨。含愁獨倚閨帷，玉爐煙斷香微。正是銷魂時節，東風滿樹花飛。
南歌子·遠山愁黛眉
作者：毛熙震（五代十國）

遠山愁黛眉，橫波慢臉明，膩香紅玉茜羅輕。深院晚堂人靜，理銀箏。鬢動行雲影，裙遮點屐聲，嬌羞愛問曲中名。楊柳杏花時節，幾多情？
南歌子·惹恨還添恨
作者：毛熙震（五代十國）

惹恨還添恨，牽腸即斷腸。凝情不語一枝芳，獨映畫簾閒立，繡衣香。暗想為雲女，應憐傅粉郎。晚來輕步出閨房，髻慢釵橫無力，縱猖狂。
清平樂·上陽春晚
作者：溫庭筠（五代十國）

上陽春晚，宮女愁蛾淺。新歲清平思同輦，爭那長安路遠。鳳帳鴛被徒燻，寂寞花鎖千門。競把黃金買賦，為妾將上明君。
清平樂·洛陽愁絕
作者：溫庭筠（五代十國）

洛陽愁絕，楊柳花飄雪。終日行人恣攀折，橋下流水嗚咽。上馬爭勸離觴，南浦鶯聲斷腸。愁殺平原年少，回首揮淚千行。
遐方怨·憑繡檻
作者：溫庭筠（五代十國）

憑繡檻，解羅帷。未得君書，腸斷，瀟湘春雁飛。不知征馬幾時歸，海棠花謝也，雨霏霏。
遐方怨·花半坼
作者：溫庭筠（五代十國）

花半坼，雨初晴。未卷珠簾，夢殘，惆悵聞曉鶯。宿妝眉淺粉山橫，約鬟鸞鏡裡，繡羅輕。
訴衷情·鶯語花舞春晝午
作者：溫庭筠（五代十國）

鶯語花舞春晝午，雨霏微。金帶枕，宮錦，鳳凰帷。柳弱蝶交飛，依依。遼陽音信稀，夢中歸。
思帝鄉·花花
作者：溫庭筠（五代十國）

花花，滿枝紅似霞。羅袖畫簾腸斷，卓香車。回面共人閒語，戰篦金鳳斜。惟有阮郎春盡，不歸家。
夢江南·千萬恨
作者：溫庭筠（五代十國）

千萬恨，恨極在天涯。山月不知心裡事，水風空落眼前花，搖曳碧雲斜。
夢江南·梳洗罷
作者：溫庭筠（五代十國）

梳洗罷，獨倚望江樓。過盡千帆皆不是，斜暉脈脈水悠悠，腸斷白蘋洲。
河傳·江畔
作者：溫庭筠（五代十國）

江畔，相喚。曉妝鮮，仙景個女採蓮。請君莫向那岸邊，少年，好花新滿船。紅袖搖曳逐風暖，垂玉腕，腸向柳絲斷。浦南歸，浦北歸，莫知，晚來人已稀。
河傳·湖上
作者：溫庭筠（五代十國）

湖上，閒望。雨蕭蕭，煙浦花橋路遙。謝娘翠蛾愁不消，終朝，夢魂迷晚潮。蕩子天涯歸棹遠，春已晚，鶯語空腸斷。若耶溪，溪水西，柳堤，不聞郎馬嘶。
河傳·同伴
作者：溫庭筠（五代十國）

同伴，相喚。杏花稀，夢裡每愁依違。仙客一去燕已飛，不歸，淚痕空滿衣。天際雲鳥引晴遠，春已晚，煙靄渡南苑。雪梅香，柳帶長，小娘，轉令人意傷。
番女怨·萬枝香雪開已遍
作者：溫庭筠（五代十國）

萬枝香雪開已遍，細雨雙燕。鈿蟬箏，金雀扇，畫梁相見。雁門訊息不歸來，又飛回。
番女怨·磧南沙上驚雁起
作者：溫庭筠（五代十國）

磧南沙上驚雁起，飛雪千里。玉連環，金鏃箭，年年征戰。畫樓離恨錦屏空，杏花紅。
荷葉杯·一點露珠凝冷
作者：溫庭筠（五代十國）

一點露珠凝冷，波影。滿池塘。綠莖紅豔兩相亂，腸斷。水風涼。
荷葉杯·鏡水夜來秋月
作者：溫庭筠（五代十國）

鏡水夜來秋月，如雪。採蓮時。小娘紅粉對寒浪，惆悵。正思惟。
荷葉杯·楚女欲歸南浦
作者：溫庭筠（五代十國）

楚女欲歸南浦，朝雨。溼愁紅。小船搖漾入花裡，波起。隔西風。
天仙子·晴野鷺鷥飛一隻
作者：皇甫松（五代十國）

晴野鷺鷥飛一隻，水葒花發秋江碧。劉郎此日別天仙，登綺席，淚珠滴，十二晚峰高歷歷。
天仙子·躑躅花開紅照水
作者：皇甫松（五代十國）

躑躅花開紅照水，鷓鴣飛繞青山觜。行人經歲始歸來，千萬裡，錯相倚，懊惱天仙應有以。
浪淘沙·灘頭細草接疏林
作者：皇甫松（五代十國）

灘頭細草接疏林，浪惡罾船半欲沉。宿鷺眠鷗飛舊浦，去年沙嘴是江心。
浪淘沙·蠻歌豆蔻北人愁
作者：皇甫松（五代十國）

蠻歌豆蔻北人愁，蒲雨杉風野艇秋。浪起鵁鶄眠不得，寒沙細細入江流。
楊柳枝·春入行宮映翠微
作者：皇甫松（五代十國）

春入行宮映翠微，玄宗侍女舞菸絲。如今柳向空城綠，玉笛何人更把吹。
楊柳枝·爛漫春歸水國時
作者：皇甫松（五代十國）

爛漫春歸水國時，吳王宮殿柳絲垂。黃鶯長叫空閨畔，西子無因更得知。
摘得新·酌一卮
作者：皇甫松（五代十國）

酌一卮，須教玉笛吹。錦筵紅蠟燭，莫來遲。繁紅一夜經風雨，是空枝。
摘得新·摘得新
作者：皇甫松（五代十國）

摘得新，枝枝葉葉春。管絃兼美酒，最關人。平生都得幾十度，展香茵。
夢江南·蘭燼落
作者：皇甫松（五代十國）

蘭燼落，屏上暗紅蕉。閒夢江南梅熟日，夜船吹笛雨蕭蕭，人語驛邊橋。
夢江南·樓上寢
作者：皇甫松（五代十國）

樓上寢，殘月下簾旌。夢見秣陵惆悵事，桃花柳絮滿江城，雙髻坐吹笙。
採蓮子·菡萏香蓮十頃陂
作者：皇甫松（五代十國）

菡萏香蓮十頃陂（舉棹），小姑貪戲採蓮遲（年少）。晚來弄水船頭溼（舉棹），更脫紅裙裹鴨兒（年少）。
採蓮子·船動湖光灩灩秋
作者：皇甫松（五代十國）

船動湖光灩灩秋（舉棹），貪看年少信船流（年少）。無端隔水拋蓮子（舉棹），遙被人知半日羞（年少）。
浣溪沙·清曉妝成寒食天
作者：韋莊（五代十國）

清曉妝成寒食天，柳球斜嫋間花鈿，捲簾直出畫堂前。指點牡丹初綻朵，日高猶自憑朱欄，含顰不語恨春殘。
浣溪沙·欲上鞦韆四體慵
作者：韋莊（五代十國）

欲上鞦韆四體慵，擬教人送又心忪。畫堂簾幕月明風。此夜有情誰不極，隔牆梨雪又玲瓏，玉容憔悴惹微紅。
浣溪沙·惆悵夢餘山月斜
作者：韋莊（五代十國）

惆悵夢餘山月斜，孤燈照壁背窗紗，小樓高閣謝孃家。暗想玉容何所似，一枝春雪凍梅花，滿身香霧簇朝霞。
浣溪沙·綠樹藏鶯鶯玉啼
作者：韋莊（五代十國）

綠樹藏鶯鶯玉啼，柳絲斜拂白銅堤，弄珠江上草萋萋。日暮飲歸何處客，繡鞍驄馬一聲嘶，滿身蘭麝醉如泥。
浣溪沙·夜夜相思更漏殘
作者：韋莊（五代十國）

夜夜相思更漏殘，傷心明月憑欄干，想君思我錦衾寒。咫尺畫堂深似海，憶來唯把舊書看，幾時攜手入長安。
菩薩蠻·紅樓別夜堪惆悵
作者：韋莊（五代十國）

紅樓別夜堪惆悵，香燈半卷流蘇帳。殘月出門時，美人和淚辭。琵琶金翠羽，弦上黃鶯語。勸我早歸家，綠窗人似花。
菩薩蠻·人人盡說江南好
作者：韋莊（五代十國）

人人盡說江南好，遊人只合江南老。春水碧於天，畫船聽雨眠。壚邊人似月，皓腕凝雙雪。未老莫還鄉，還鄉須斷腸。
菩薩蠻·如今卻憶江南樂
作者：韋莊（五代十國）

如今卻憶江南樂，當時年少春衫薄。騎馬倚斜橋，滿樓紅袖招。翠屏金屈曲，醉入花叢宿。此度見花枝，白頭誓不歸。
菩薩蠻·勸君今夜須沉醉
作者：韋莊（五代十國）

勸君今夜須沉醉，樽前莫話明朝事。珍重主人心，酒深情亦深。須愁春漏短，莫訴金盃滿。遇酒且呵呵，人生能幾何。
菩薩蠻·洛陽城裡春光好
作者：韋莊（五代十國）

洛陽城裡春光好，洛陽才子他鄉老。柳暗魏王堤，此時心轉迷。桃花春水綠，水上鴛鴦浴。凝恨對殘暉，憶君君不知。
歸國遙·春欲暮
作者：韋莊（五代十國）

春欲暮，滿地落花紅帶雨。惆悵玉籠鸚鵡，單棲無伴侶。南望去程何許，問花花不語。早晚得同歸去，恨無雙翠羽。
歸國遙·金翡翠
作者：韋莊（五代十國）

金翡翠，為我南飛傳我意。罨畫橋邊春水，幾年花下醉。別後只知相愧，淚珠難遠寄。羅幕繡帷鴛被，舊歡如夢裡。
歸國遙·春欲晚
作者：韋莊（五代十國）

春欲晚，戲蝶遊蜂花爛漫。日落謝家池館，柳絲金縷斷。睡覺綠鬟風亂，畫屏雲雨散。閒倚博山長嘆，淚流沾皓腕。
應天長·綠槐陰裡黃鶯語
作者：韋莊（五代十國）

綠槐陰裡黃鶯語，深院無人春晝午。畫簾垂，金鳳舞，寂寞繡屏香一炷。碧天雲，無定處，空有夢魂來去。夜夜綠窗風雨，斷腸君信否。
應天長·別來半歲音書絕
作者：韋莊（五代十國）

別來半歲音書絕，一寸離腸千萬結。難相見，易相別，又是玉樓花似雪。暗相思，無處說，惆悵夜來煙月。想得此時情切，淚沾紅袖黦。
荷葉杯·絕代佳人難得
作者：韋莊（五代十國）

絕代佳人難得，傾國，花下見無期。一雙愁黛遠山眉，不忍更思惟。閒掩翠屏金鳳，殘夢，羅幕畫堂空。碧天無路信難通，惆悵舊房櫳。
荷葉杯·記得那年花下
作者：韋莊（五代十國）

記得那年花下，深夜，初識謝娘時。水堂西面畫簾垂，攜手暗相期。惆悵曉鶯殘月，相別，從此隔音塵。如今俱是異鄉人，相見更無因。
清平樂·春愁南陌
作者：韋莊（五代十國）

春愁南陌，故國音書隔。細雨霏霏梨花白，燕拂畫簾金額。盡日相望王孫，塵滿衣上淚痕。誰向橋邊吹笛，駐馬西望銷魂。
清平樂·野花芳草
作者：韋莊（五代十國）

野花芳草，寂寞關山道。柳吐金絲鶯語早，惆悵香閨暗老。羅帶悔結同心，獨憑朱欄思深。夢覺半床斜月，小窗風觸鳴琴。
清平樂·何處遊女
作者：韋莊（五代十國）

何處遊女，蜀國多雲雨。雲解有情花解語，窣地繡羅金縷。妝成不整金鈿，含羞待月鞦韆。住在綠槐陰裡，門臨春水橋邊。
清平樂·鶯啼殘月
作者：韋莊（五代十國）

鶯啼殘月，繡閣香燈滅。門外馬嘶郎欲別，正是落花時節。妝成不畫蛾眉，含愁獨倚金扉。雲路香塵莫掃，掃即郎去歸遲。
望遠行·欲別無言倚畫屏
作者：韋莊（五代十國）

欲別無言倚畫屏，含恨暗傷情。謝家庭樹錦雞鳴，殘月落邊城。人慾別，馬頻嘶，綠槐千里長堤。出門芳草路萋萋，雲雨別來易東西。不忍別君後，卻入舊香閨。
浣溪沙·春色迷人恨正賒
作者：顧敻（五代十國）

春色迷人恨正賒，可堪蕩子不還家，細風輕露著梨花。簾外有情雙燕颺，檻前無力綠楊斜，小屏狂夢極天涯。
浣溪沙·紅藕香寒翠渚平
作者：顧敻（五代十國）

紅藕香寒翠渚平，月籠虛閣夜蛩清，塞鴻驚夢兩牽情。寶帳玉爐，殘麝冷，羅衣金縷暗塵生，小窗孤燭淚縱橫。
浣溪沙·荷芰風輕簾幕香
作者：顧敻（五代十國）

荷芰風輕簾幕香，繡衣鸂鶒泳回塘，小屏閒掩舊瀟湘。恨入空帷鸞影獨，淚凝雙臉渚蓮光，薄情年少悔思量。
浣溪沙·惆悵經年別謝娘
作者：顧敻（五代十國）

惆悵經年別謝娘，月窗花院好風光，此時相望最情傷。青鳥不來傳錦字，瑤姬何處瑣蘭房，忍教魂夢兩茫茫。
浣溪沙·庭菊飄黃玉露濃
作者：顧敻（五代十國）

庭菊飄黃玉露濃，冷莎偎砌隱鳴蛩，何期良夜得相逢。背帳風搖紅蠟滴，惹香夢暖繡衾重，覺來枕上怯晨鐘。
浣溪沙·雲峽風高葉亂飛
作者：顧敻（五代十國）

雲峽風高葉亂飛，小庭寒雨綠苔微，深閨人靜掩屏帷。粉黛暗愁金帶枕，鴛鴦空繞畫羅衣，那堪辜負不思歸。
浣溪沙·雁響遙天玉漏清
作者：顧敻（五代十國）

雁響遙天玉漏清，小紗窗外月朧明，翠帷金鴨炷香平。何處不歸音信斷，良宵空使攀魂驚，簟涼枕冷不勝情。
浣溪沙·露白蟾明又到秋
作者：顧敻（五代十國）

露白蟾明又到秋，佳期幽會兩悠悠，夢牽情役幾時休。記得泥人微斂黛，無言斜倚小書樓，暗思前事不勝愁。
酒泉子·楊柳舞風
作者：顧敻（五代十國）

楊柳舞風，輕惹春煙殘雨。杏花愁，鶯正語，畫樓東。錦屏寂寞思無窮，還是不知訊息。鏡塵生，珠淚滴，損儀容。
酒泉子·羅帶縷金
作者：顧敻（五代十國）

羅帶縷金，蘭麝煙凝魂斷。畫屏欹，雲鬢亂，恨難任。幾回垂淚滴鴛衾，薄情何處去。月臨窗，花滿樹，信沉沉。
酒泉子·小檻日斜
作者：顧敻（五代十國）

小檻日斜，風度綠窗人悄悄。翠帷閒掩舞雙鸞，舊香寒。別來情緒轉難拚，韶顏看卻老。依稀粉上有啼痕，暗銷魂。
酒泉子·黛薄紅深
作者：顧敻（五代十國）

黛薄紅深，約掠綠鬟雲膩。小鴛鴦，金翡翠，稱人心。錦鱗無處傳幽意，海燕蘭堂春又去。隔年書，千點淚，恨難任。
酒泉子·掩卻菱花
作者：顧敻（五代十國）

掩卻菱花，收拾翠鈿休上面。金蟲玉燕鎖香奩，恨厭厭。雲鬟半墜懶重簪，淚侵山枕溼。恨燈背帳夢方酣，雁飛南。
酒泉子·水碧風清
作者：顧敻（五代十國）

水碧風清，入檻細香紅藕膩。謝娘斂翠恨無涯，小屏斜。堪憎蕩子不還家，漫留羅帶結。帳深枕膩炷沉煙，負當年。
酒泉子·黛愁怨紅羞
作者：顧敻（五代十國）

黛愁怨紅羞，掩映畫堂春欲暮。殘花微雨隔青樓，思悠悠。芳菲時節看將度，寂寞無人還獨語。畫羅襦，香粉汙，不勝愁。
楊柳枝·秋夜香閨思寂寞
作者：顧敻（五代十國）

秋夜香閨思寂寞，漏迢迢。鴛帷羅幌麝煙銷，燭光搖。正憶玉郎遊蕩去，無尋處。更聞簾外雨蕭蕭，滴芭蕉。
遐方怨·簾影細
作者：顧敻（五代十國）

簾影細，簟紋平。象紗籠玉指，縷金羅扇輕。嫩雙臉似花明，兩條眉黛遠山橫。風簫歇，鏡塵生。遼塞音書絕，夢魂長暗驚。玉郎經歲負娉婷，教人怎不恨無情。
獻衷心·繡鴛鴦帳暖
作者：顧敻（五代十國）

繡鴛鴦帳暖，畫孔雀欹。人悄悄，月明時，想昔年歡笑，恨今日分離。銀背，銅漏永，阻佳期。小爐煙細，虛閣簾垂。幾多心事，暗地思惟。被嬌娥牽役，魂夢如痴。金閨裡，山枕上，始應知。
應天長·瑟瑟羅裙金線縷
作者：顧敻（五代十國）

瑟瑟羅裙金線縷，輕透鵝黃香畫袴。垂交帶，盤鸚鵡，嫋嫋翠翹移玉步。揹人勻檀注，慢轉橫波偷覷。斂黛春情暗許，倚慵不語。
訴衷情·香滅簾垂春漏永
作者：顧敻（五代十國）

香滅簾垂春漏永，整鴛衾。羅帶重，雙鳳，縷黃金。窗外月光臨，沉沉。斷腸無處尋，負春心。
訴衷情·永夜拋人何處去
作者：顧敻（五代十國）

永夜拋人何處去，絕來音。香閣掩，眉斂，月將沉。怎忍不相尋？鴛孤衾。換我心為你心，始知相憶深。
荷葉杯·春盡小庭花落
作者：顧敻（五代十國）

春盡小庭花落，寂寞。憑檻斂雙眉，忍教成病憶佳期。知麼知，知麼知。
荷葉杯·歌發誰家筵上
作者：顧敻（五代十國）

歌發誰家筵上，寥亮。別恨正悠悠，蘭釭背帳月當樓。愁麼愁，愁麼愁。
荷葉杯·弱柳好花盡坼
作者：顧敻（五代十國）

弱柳好花盡坼，晴陌。陌上少年郎，滿身蘭麝撲人香。狂麼狂，狂麼狂。
荷葉杯·記得那時相見
作者：顧敻（五代十國）

記得那時相見，膽戰。鬢亂四肢柔，泥人無語不抬頭。羞麼羞，羞麼羞。
荷葉杯·夜久歌聲怨咽
作者：顧敻（五代十國）

夜久歌聲怨咽，殘月。菊冷露微微，看看溼透縷金衣。歸麼歸，歸麼歸。
荷葉杯·我憶君詩最苦
作者：顧敻（五代十國）

我憶君詩最苦，知否。字字盡關心，紅箋寫寄表情深。吟麼吟，吟麼吟。
荷葉杯·金鴨香濃鴛被
作者：顧敻（五代十國）

金鴨香濃鴛被，枕膩。小髻簇花鈿，腰如細柳臉如蓮。憐麼憐，憐麼憐。
荷葉杯·曲砌蝶飛煙暖
作者：顧敻（五代十國）

曲砌蝶飛煙暖，春半。花發柳垂條，花如雙臉柳如腰。嬌麼嬌，嬌麼嬌。
荷葉杯·一去又乖期信
作者：顧敻（五代十國）

一去又乖期信，春盡。滿院長莓苔，手挼裙帶獨徘徊。來麼來，來麼來。
漁歌子·曉風清
作者：顧敻（五代十國）

曉風清，幽沼綠，倚欄凝望珍禽浴。畫簾垂，翠屏曲，滿袖荷香馥郁。好攄懷，堪寓目，身閒心靜平生足。酒杯深，光影促，名利無心較逐。
臨江仙·碧染長空池似鏡
作者：顧敻（五代十國）

碧染長空池似鏡，倚樓閒望凝情，滿衣紅藕細香清。象床珍簟，山障掩，玉琴橫。暗想昔時歡笑事，如今贏得愁生。博山爐暖淡煙輕。蟬吟人靜，殘日傍，小窗明。
臨江仙·幽閨小檻春光晚
作者：顧敻（五代十國）

幽閨小檻春光晚，柳濃花淡鶯稀。舊歡思想尚依依，翠顰紅斂，終日損芳菲。何事狂夫音信斷，不如梁燕猶歸。畫意深處麝煙微，屏虛枕冷，風細雨霏霏。
臨江仙·月色穿簾風入竹
作者：顧敻（五代十國）

月色穿簾風入竹，倚屏雙黛愁時。砌花含露兩三枝，如啼恨臉，魂斷損容儀。香燼暗消金鴨冷，可堪辜負前期。繡襦不整鬢鬟欹，幾多惆悵，情緒在天涯。
醉公子·漠漠秋雲淡
作者：顧敻（五代十國）

漠漠秋雲淡，紅耦香侵檻。枕欹小山屏，金鋪向晚扃。睡起橫波慢，獨望情何限。衰柳數聲蟬，魂消似去年。
醉公子·岸柳垂金線
作者：顧敻（五代十國）

岸柳垂金線，雨晴鶯石囀。家在綠楊邊，往來多少年。馬嘶芳草遠，高樓簾半卷。斂袖翠蛾攢，相逢爾許難。
更漏子·舊歡娛
作者：顧敻（五代十國）

舊歡娛，新悵望，擁鼻含顰樓上。濃柳翠，晚霞微，江鷗接翼飛。簾半卷，屏斜掩，遠岫參差迷眼。歌滿耳，酒盈樽，前非不要論。
浣溪沙·蓼岸風多枯柚香
作者：孫光憲（五代十國）

蓼岸風多枯柚香，江邊一望楚天長，片帆煙際閃孤光。目送徵鴻飛杳杳，思隨流水去茫茫，蘭紅波碧憶瀟湘。
浣溪沙·桃杏風香簾幕閒
作者：孫光憲（五代十國）

桃杏風香簾幕閒，謝家門戶約花關，畫梁幽語燕初還。繡閣數行題了壁，曉屏一枕酒醒山，卻疑身是夢魂間。
浣溪沙·花漸凋疏不耐風
作者：孫光憲（五代十國）

花漸凋疏不耐風，畫簾垂地晚堂空，墮階縈蘚舞愁紅。膩粉半沾金靨子，殘香猶暖繡熏籠，蕙心無處與人同。
浣溪沙·攬鏡無言淚欲流
作者：孫光憲（五代十國）

攬鏡無言淚欲流，凝情半日懶梳頭，一庭疏雨溼春愁。楊柳只知傷離別，杏花應信損嬌羞，淚沾魂斷軫離憂。
浣溪沙·半踏長裾宛約行
作者：孫光憲（五代十國）

半踏長裾宛約行，晚簾疏處見分明，此時堪恨昧平生。早是消魂殘燭影，更愁聞著品絃聲，杳無訊息若為情。
浣溪沙·蘭沐初休曲檻前
作者：孫光憲（五代十國）

蘭沐初休曲檻前，緩風遲日洗頭天，溼雲新斂未梳蟬。翠袂半將遮粉臆，寶釵長欲墜香肩，此時模樣不禁憐。
浣溪沙·風遞殘香出繡簾
作者：孫光憲（五代十國）

風遞殘香出繡簾，團窠金鳳舞襜襜，落花微雨恨相兼。何處去來狂太甚，空推宿酒睡無厭，怎教人不別猜嫌。
浣溪沙·輕打銀箏墜燕泥
作者：孫光憲（五代十國）

輕打銀箏墜燕泥，斷絲高罥畫樓西，花冠閒上午牆啼。粉籜半開新竹徑，紅苞盡落舊桃蹊，不堪終日閉深閨。
浣溪沙·烏帽斜欹倒佩魚
作者：孫光憲（五代十國）

烏帽斜欹倒佩魚，靜街偷步訪仙居，隔牆應認打門初。將見客時微掩斂，得人憐處且先疏，低頭羞問壁邊書。
河傳·太平天子
作者：孫光憲（五代十國）

太平天子，等閒遊戲，疏河千里。柳如絲，偎倚綠波春水，長淮風不起。如花殿腳三千女，爭雲雨，何處留人住？錦帆風，煙際江，燒空，魂迷大業中。
河傳·柳拖金縷
作者：孫光憲（五代十國）

柳拖金縷，著煙籠霧，濛濛落絮。鳳皇舟上楚女，妙舞，雷喧波上鼓。龍爭虎戰分中土，人無主，桃葉江南渡。襞花箋，豔思牽。成篇，官娥相與傳。
河傳·花落
作者：孫光憲（五代十國）

花落，煙薄，謝家池閣。寂寞春深，翠蛾輕斂意沉吟。沾襟，無人知此心。玉爐香斷霜灰冷，簾鋪影，梁燕歸紅杏。晚來天，空悄然。孤眠，枕檀雲髻偏。
河傳·風颭
作者：孫光憲（五代十國）

風颭，波斂。團荷閃閃，珠傾露點。木蘭舟上，何處吳娃越豔，藕花紅照臉。大堤狂殺襄陽客，煙波隔，渺渺湖光白。身已歸，心不歸。斜暉，遠汀鸂鶒飛。
河滿子·寂寞芳菲暗度
作者：毛熙震（五代十國）

寂寞芳菲暗度，歲華如箭堪驚。緬想舊歡多少事，轉添春思難平。曲檻絲垂金柳，小窗絃斷銀箏。深院空聞燕語，滿園閒落花輕。一片相思休不得，忍教長日愁生。誰見夕陽孤夢，覺來無限傷情。
河滿子·無語殘妝淡薄
作者：毛熙震（五代十國）

無語殘妝淡薄，含羞嚲袂輕盈。幾度香閨眠過曉，綺窗疏日微明。雲母帳中偷惜，水晶枕上初驚。笑靨嫩疑花坼，愁眉翠斂山橫。相望只教添悵恨，整鬟時見纖瓊。獨倚朱扉閒立，誰知別有深情。
小重山·梁燕雙飛畫閣前
作者：毛熙震（五代十國）

梁燕雙飛畫閣前，寂寥多少恨，懶孤眠。曉來閒處想君憐，紅羅帳，金鴨冷沉煙。誰信損嬋娟，倚屏啼玉箸，溼香鈿。四肢無力上鞦韆，群花謝，愁對豔陽天。
定西番·蒼翠濃陰滿院
作者：毛熙震（五代十國）

蒼翠濃陰滿院，鶯對語，蝶交飛，戲薔薇。斜日倚欄風好，餘香出繡衣。未得玉郎訊息，幾時歸。
木蘭花·掩朱扉
作者：毛熙震（五代十國）

掩朱扉，鉤翠箔，滿院鶯聲春寂寞。勻粉淚，恨檀郎，一去不歸花又落。對斜暉，臨小閣，前事豈堪重想著。金帶冷，畫屏幽，寶帳慵燻蘭麝薄。
後庭花·鶯啼燕語芳菲節
作者：毛熙震（五代十國）

鶯啼燕語芳菲節，瑞庭花發。昔時歡宴歌聲揭，管絃清越。自從陵谷追遊歇，畫梁塵黦。傷心一片如圭月，閒鎖宮闕。
後庭花·輕盈舞妓含芳豔
作者：毛熙震（五代十國）

輕盈舞妓含芳豔，競妝新臉。步搖珠翠修蛾斂，膩鬟雲染。歌聲慢發開檀點，繡衫斜掩。時將纖手勻紅臉，笑招金靨。
後庭花·越羅小袖新香蒨
作者：毛熙震（五代十國）

越羅小袖新香蒨，薄籠金釧。倚欄無語搖輕扇，半遮勻面。春殘日暖鶯嬌懶，滿庭花片。怎不教人長相見，畫堂深院。
酒泉子·閒臥繡緯
作者：毛熙震（五代十國）

閒臥繡緯，慵想萬般情寵。錦檀偏，翹股重，翠雲欹。暮天屏上春山碧，映香菸霧隔。蕙蘭心，魂夢役，斂蛾眉。
酒泉子·鈿匣舞鸞
作者：毛熙震（五代十國）

鈿匣舞鸞，隱映豔紅修碧。月梳斜，雲鬢膩，粉香寒。曉花微斂輕呵展，嫋釵金燕軟。日初升，簾半卷，對妝殘。
菩薩蠻·梨花滿院飄香雪
作者：毛熙震（五代十國）

梨花滿院飄香雪，高樓夜靜風箏咽。斜月照簾帷，憶君和夢稀。小窗燈影背，燕語驚愁態。屏掩斷香飛，行雲山外歸。
菩薩蠻·繡簾高軸臨塘看
作者：毛熙震（五代十國）

繡簾高軸臨塘看，雨翻荷芰真珠散。殘暑晚初涼，輕風渡水香。無聊悲往事，怎奈牽情思。光景暗相催，等閒秋又來。
菩薩蠻·天含殘碧融春色
作者：毛熙震（五代十國）

天含殘碧融春色，五陵薄倖無訊息。盡日掩朱門，離愁暗斷魂。鶯啼芳樹暖，燕拂回塘滿。寂寞對屏山，相思醉夢間。
浣溪沙·入夏偏宜淡薄妝
作者：李珣（五代十國）

入夏偏宜淡薄妝，越羅衣褪鬱金黃，翠鈿檀注助容光。相見無言還有恨，幾回拚卻又思量，月窗香徑夢悠颺。
浣溪沙·晚出閒庭看海棠
作者：李珣（五代十國）

晚出閒庭看海棠，風流學得內家妝，小釵橫戴一枝芳。鏤玉梳斜雲鬢膩，縷金衣透雪肌香，暗思何事立殘陽。
浣溪沙·訪舊傷離欲斷魂
作者：李珣（五代十國）

訪舊傷離欲斷魂，無因重見玉樓人，六街微雨鏤香塵。早為不逢巫峽夢，那堪虛度錦江春，遇花傾酒莫辭頻。
浣溪沙·紅藕花香到檻頻
作者：李珣（五代十國）

紅藕花香到檻頻，可堪閒憶似花人，舊歡如夢絕音塵。翠疊畫屏山隱隱，冷鋪紋簟水潾潾，斷魂何處一蟬新。
漁歌子·楚山青
作者：李珣（五代十國）

楚山青，湘水綠，春風淡蕩看不足。草芊芊，花簇簇，漁艇棹歌相續。信浮沉，無管束，釣回乘月歸灣曲。酒盈樽，雲滿屋，不見人間榮辱。
漁歌子·荻花秋
作者：李珣（五代十國）

荻花秋，瀟湘夜，橘洲佳景如屏畫。碧煙中，明月下，小艇垂綸初罷。水為鄉，篷作舍，魚羹稻飯常餐也。酒盈杯，書滿架，名利不將心掛。
漁歌子·柳垂絲
作者：李珣（五代十國）

柳垂絲，花滿樹，鶯啼楚岸春山暮。棹輕舟，出深浦，緩唱漁歌歸去。罷垂綸，還酌醑，孤村遙指雲遮處。下長汀，臨淺渡，驚起一行沙鷺。
漁歌子·九疑山
作者：李珣（五代十國）

九疑山，三湘水，蘆花時節秋風起。水雲間，山月裡，棹月穿雲遊戲。鼓清琴，傾綠蟻，扁舟自得逍遙志。任東西，無定止，不議人間醒醉。
巫山一段雲·有客經巫峽
作者：李珣（五代十國）

有客經巫峽，停橈向水湄。楚王曾此夢瑤姬，一夢杳無期。塵暗珠簾卷，香消翠帷垂。西風回首不勝悲，暮雨灑空祠。
巫山一段雲·古廟依青嶂
作者：李珣（五代十國）

古廟依青嶂，行宮枕碧流。水聲山色鎖妝樓，往事思悠悠。雲雨朝還暮，煙花春復秋。啼猿何必近孤舟，行客自多愁。
臨江仙·簾卷池心小閣虛
作者：李珣（五代十國）

簾卷池心小閣虛，暫涼閒步徐徐。芰荷經雨半凋疏，拂堤垂柳，蟬噪夕陽餘。不語低鬟幽思遠，玉釵斜墜雙魚。幾回偷看寄來書，離情別恨，相隔欲何如。
臨江仙·鶯報簾前暖日紅
作者：李珣（五代十國）

鶯報簾前暖日紅，玉爐殘麝猶濃。起來閨思尚疏慵，別愁春夢，誰解此情悰。強整嬌姿臨寶鏡，小池一朵芙蓉。舊歡無處再尋蹤，更堪回顧，屏畫九疑峰。
南鄉子·煙漠漠
作者：李珣（五代十國）

煙漠漠，雨悽悽，岸花零落鷓鴣啼。遠客扁舟臨野渡，思鄉處，潮退水平春色暮。
南鄉子·蘭棹舉
作者：李珣（五代十國）

蘭棹舉，水紋開，競攜藤籠採蓮來。回塘深處遙相見，邀同宴，綠酒一卮紅上面。
南鄉子·歸路近
作者：李珣（五代十國）

歸路近，扣舷歌，採真珠處水風多。曲岸小橋山月過，煙深鎖，豆蔻花垂千萬朵。
南鄉子·乘彩舫
作者：李珣（五代十國）

乘彩舫，過蓮塘，棹歌驚起睡鴛鴦。遊女帶香偎伴笑，爭窈窕，競折團荷遮晚照。
南鄉子·傾綠蟻
作者：李珣（五代十國）

傾綠蟻，泛紅螺，閒邀女伴簇笙歌。避暑信船輕浪裡，閒遊戲，夾岸荔枝紅蘸水。
南鄉子·雲帶雨
作者：李珣（五代十國）

雲帶雨，浪迎風，釣翁回棹碧灣中。春酒香熟鱸魚美，誰同醉？纜卻扁舟篷底睡。
南鄉子·沙月靜
作者：李珣（五代十國）

沙月靜，水煙輕，芰荷香裡夜船行。綠鬟紅臉誰家女？遙相顧，緩唱棹歌極浦去。
南鄉子·漁市散
作者：李珣（五代十國）

漁市散，渡船稀，越南雲樹望中微。行客待湘天欲暮，送春浦，愁聽猩猩啼瘴雨。
南鄉子·攏雲髻
作者：李珣（五代十國）

攏雲髻，背犀梳，焦紅衫映綠羅裙。越王臺下春風暖，藥盈岸，遊賞每邀鄰女伴。
南鄉子·相見處
作者：李珣（五代十國）

相見處，晚晴天，斜桐花下越臺前。暗裡回眸深屬意，遺雙翠，騎象揹人先過水。
女冠子·星高月午
作者：李珣（五代十國）

星高月午，丹桂青松深處。醮壇開，金磬敲清露，珠幢立翠苔。步虛聲縹緲，想象思徘徊。曉天歸去路，指蓬萊。
女冠子·春山夜靜
作者：李珣（五代十國）

春山夜靜，愁聞洞天疏磬。玉堂虛，細霧垂珠佩，輕煙曳翠裙。對花情脈脈，望月步徐徐。劉阮今何處？絕來書。
酒泉子·寂寞青樓
作者：李珣（五代十國）

寂寞青樓，風觸繡簾珠碎撼。月朦朧，花暗淡，鎖春愁。尋想往事依稀夢，淚臉桃紅色重。鬢欹蟬。釵墜鳳，思悠悠。
酒泉子·雨漬花零
作者：李珣（五代十國）

雨漬花零，紅散香凋池兩岸。別情遙，春歌斷，掩銀屏。孤帆早晚離三楚，閒理鈿箏愁幾許？曲中情，弦上語，不堪聽。
酒泉子·秋雨聯綿
作者：李珣（五代十國）

秋雨聯綿，聲散敗荷叢裡。那堪深夜枕前聽，酒初醒。牽愁惹思更無停，燭暗香凝天欲曙。細和煙，冷和雨，透簾旌。
酒泉子·秋月嬋娟
作者：李珣（五代十國）

秋月嬋娟，皎潔碧紗窗外。照花穿竹冷沉沉，印池心。凝露滴，砌蛩吟，驚覺謝娘殘夢。夜深斜傍枕前來，影徘徊。
望遠行·春日遲遲思寂寥
作者：李珣（五代十國）

春日遲遲思寂寥，行客關山路遙。瓊窗時聽語鶯嬌，柳絲牽恨一條條。休暈繡，罷吹蕭，貌逐殘花暗凋。同心猶結舊裙腰，忍辜風月度良宵。
望遠行·露滴幽庭落葉時
作者：李珣（五代十國）

露滴幽庭落葉時，愁聚蕭娘柳眉。玉郎一去負佳期，水雲迢遞雁書遲。屏半掩，枕斜欹，蠟淚無言對垂。吟蛩斷續漏頻移，入窗明月鑑空帷。
菩薩蠻·回塘起波紋細
作者：李珣（五代十國）

回塘起波紋細，剌桐花里門斜閉。殘日照平蕪，雙雙飛鷓鴣。征帆何處客，相見還相隔。不語欲魂消，望中煙水遙。
菩薩蠻·等閒將度三春景
作者：李珣（五代十國）

等閒將度三春景，簾垂碧砌參差影。曲檻日初斜，杜鵑啼落花。恨君容易處，又話瀟湘去。凝思倚屏山，淚流紅臉斑。
菩薩蠻·隔簾微雨雙飛燕
作者：李珣（五代十國）

隔簾微雨雙飛燕，砌花零落紅深淺。捻得寶箏凋，心隨徵棹遙。楚天雲外路，動便經年去。香斷畫屏深，舊歡何處尋。
西溪子·金縷翠鈿浮動
作者：李珣（五代十國）

金縷翠鈿浮動，妝罷小窗圓夢。日高時，春已老，人來到，滿地落花慵掃。無語倚屏風，泣殘紅。
虞美人·金籠鶯報天將曙
作者：李珣（五代十國）

金籠鶯報天將曙，驚起分飛處。夜來潛與玉郎期，多情不覺酒醒遲，失歸期。映花避月遙相送，膩髻偏鳳。欲回嬌步入香閨，倚屏無語捻雲篦，翠眉低。
河傳·去去
作者：李珣（五代十國）

去去，何處？迢迢巴楚，山水相連。朝雲暮雨，依舊十二峰前，猿聲到客船。愁腸豈異丁香結？因離別，故國音書絕。想佳人花下，對明月春風，恨應同。
河傳·春暮
作者：李珣（五代十國）

春暮，微雨。送君南浦，愁斂雙蛾。落花深處，啼鳥似逐離散，粉檀珠淚和。臨流更把同心結，情哽咽，後會何時節？不堪回首，相望已隔汀洲，簷聲幽。
江城子·碧欄干外小中庭
作者：張泌（五代十國）

碧欄干外小中庭，雨初晴，曉鶯聲。飛絮落花，時節近清明。睡起捲簾無一事，勻面了，沒心情。
江城子·浣花溪上見卿卿
作者：張泌（五代十國）

浣花溪上見卿卿，臉波明，黛眉輕。綠雲高綰，金族小蜻蜓。好是問他來得麼？和笑道：莫多情。
河瀆神·古樹噪寒鴉
作者：張泌（五代十國）

古樹噪寒鴉，滿庭楓葉蘆花。晝燈當午隔輕紗，畫閣珠簾影斜。門外往來祈賽客，翩翩帆落天涯。回首隔江煙火，渡頭三兩人家。
蝴蝶兒·蝴蝶兒
作者：張泌（五代十國）

蝴蝶兒，晚春時，阿嬌初著淡黃衣，倚窗學畫伊。還似花間見，雙雙對對飛。無端和淚拭胭脂，惹教雙翅垂。
虞美人·鴛鴦對浴銀塘暖
作者：毛文錫（五代十國）

鴛鴦對浴銀塘暖，水面蒲稍短。垂楊低拂麴塵波，蛛絲結網露珠多，滴圓荷。遙思桃葉吳江碧，便是天河隔。錦鱗紅鬣影沉沉，相思空有夢相尋，意難任。
虞美人·寶檀金縷鴛鴦枕
作者：毛文錫（五代十國）

寶檀金縷鴛鴦枕，綬帶盤宮錦。夕陽低映小窗明，南園綠樹語鶯鶯，夢難成。玉爐香暖頻添炷，滿地飄輕絮。珠簾不卷度沉煙，庭前間立畫鞦韆，豔陽天。
酒泉子·綠樹春深
作者：毛文錫（五代十國）

綠樹春深，燕語鶯啼聲斷續。蕙風飄蕩入芳叢，惹殘紅。柳絲無力嫋煙空，金盞不辭須滿酌。海棠花下思朦朧，醉香風。
喜遷鶯·芳春景
作者：毛文錫（五代十國）

芳春景，暖晴煙，喬木見鶯遷。傳枝偎葉語關關，飛過綺叢間。錦翼鮮，金毳軟，百囀千嬌相喚。碧紗窗曉怕聞聲，驚破鴛鴦暖。
贊成功·海棠未坼
作者：毛文錫（五代十國）

海棠未坼，萬點深紅，香包緘結一熏熏。似含羞態，邀勒春風。蜂來蝶去，任繞芳叢。昨夜微雨，飄酒庭中。忽聞聲滴井邊桐，美人驚起，坐聽晨鐘。快教折取，戴玉璁。
西溪子·昨日西溪遊賞
作者：毛文錫（五代十國）

昨日西溪遊賞，芳樹奇花千樣，鎖春光。金樽滿，聽絃管，嬌妓舞衫香暖。不覺到斜暉，馬馱歸。中興樂豆蔻花繁煙豔深，丁香軟結同心。翠鬟女，相與共淘金。紅蕉葉裡猩猩語，鴛鴦浦，鏡中鸞舞。絲雨隔，荔枝陰。
更漏子·春夜闌
作者：毛文錫（五代十國）

春夜闌，春恨切，花外子規啼月。人不見，夢難見，紅紗一點燈。偏怨別，是芳節，庭中丁香千結。宵霧散，曉霞暉，梁同雙燕飛。
接賢賓·香韉鏤襜五花驄
作者：毛文錫（五代十國）

香韉鏤襜五花驄，值春景初融。流珠噴沫躞蹀，汗血流紅。少年公子能乘馭，金鑣玉轡瓏璁。為惜珊瑚鞭不下，驕生百步千蹤。信穿花，從拂柳，向九陌追風。
贊浦子·錦帳添香睡
作者：毛文錫（五代十國）

錦帳添香睡，金爐換夕照。懶結芙蓉帶，慵拖翡翠裙。正是桃夭柳媚，那堪暮雨朝雲。宋玉高唐意，裁瓊欲贈君。
甘州遍·春光好
作者：毛文錫（五代十國）

春光好，公子愛閒遊，足風流。金鞍白馬，雕弓寶劍，紅纓錦襜出長揪。花蔽膝，玉銜頭。尋芳逐勝歡宴，絲竹不曾休。美人唱，揭調是《甘州》。醉紅樓。堯年舜日，樂聖永無憂。
甘州遍·秋風緊
作者：毛文錫（五代十國）

秋風緊，平磧雁行低，陣雲齊。蕭蕭颯颯，邊聲四起，愁聞戍角與徵鼙。青冢北，黑山西。沙飛聚散無定，往往路人迷。鐵衣冷，戰馬血沾蹄，破番奚。鳳凰詔下，步步躡丹梯。
紗窗恨·新春燕子還來至
作者：毛文錫（五代十國）

新春燕子還來至，一雙飛。壘巢泥溼時時墜，涴人衣。後園裡看百花發，香風拂，繡戶金扉。月照紗窗，恨依依。
紗窗恨·雙雙蝶翅塗鉛粉
作者：毛文錫（五代十國）

雙雙蝶翅塗鉛粉，咂花心。綺窗繡戶飛來穩，畫堂陰。二三月愛隨飄絮，伴落花，來拂衣襟。更剪輕羅片，傅黃金。
柳含煙·隋堤柳
作者：毛文錫（五代十國）

隋堤柳，汴河旁。夾岸綠陰千里，龍舟鳳舸木蘭香，錦帆張。因夢江南春景好，一路流蘇羽葆。笙歌未盡起橫流，鎖春愁。
柳含煙·河橋柳
作者：毛文錫（五代十國）

河橋柳，佔芳春。映水含煙拂路，幾回攀折贈行人，暗傷神。樂府吹為橫笛曲，能使離腸斷續。不如移植在金門，近天恩。
柳含煙·章臺柳
作者：毛文錫（五代十國）

章臺柳，近垂旒。低拂往來冠蓋，鞭朧春色滿皇州，瑞煙浮。直與路邊江畔別，免被離人攀折。最憐京兆畫蛾眉，葉纖時。